Vrentliken grot thovoren mit leve unde gunst unde wes ik vormagh tho juwer behegheleschyt unvordroten. Leven erbaren vrunde, borghermester unde rat tho Revel. Wethet, dat ik juwen vruntliken breff wol vernomen hebbe, den gy my zenden. Des wethet, dat ik was utghevaren myt mynen vrunden, wente de vyande leghen unde schinneden unde roveden, dat ik gherne ghekeret hadde, dat God wol weed. Des quam ik, dar ik de vyende vant, unde ik leghede tho myt mynen volke; do leden ze it tho der zee wart an, dat wy nicht by ze komen konden; des drenghede wy en een bot af, dar weren achte kumpans uppe, dede lichte ju den schaden hebben ghedaen. Des wethet juwe erbaricheyt dat ik ze bewaret hebbe, unde ze zegghen ze sin mit vruntschop unde myt like van hir ghescheden. Das wethe juwe agbarheyt dat ik ju degher bidde, dat gy hir enen man schicken, dem ze wat ghenomen hebben, so wil ik over ze alzo richten, alze ik gy wolde, dat gy don scholden, oft it my zo leghe. Blivet ghesunt tho ewigher tid unde ghebedet tho my alze to juwem steden vrunde. Scriptum feria sexta ante festum sancti spiritus, meo sub siggillo. Thordo Bonda.